**Урöкбöрся мероприятие**

**Тема: «Чуклöм сикт И.А. Куратов олöмын»**

 Лöсьöдысь:

Сажина Светлана Николаевна,

роч кыв да литература велöдысь,

 «СОШ-Детский сад» с. Чухлэм

Чуклöм, 2024 во

**Велöдысьлöн мог:** лöсьöдны сэтшöм подув, медым челядь унджыктор тöдмалiсны И.А. Куратовлöн котыр йылысь, Чуклöм сиктлöн ин йылысь И.А. Куратов олöмын, вермисны тöдмасьны кывбуръясöн, сöвмöдны сёрни, тöдмавны выльторъяс, зумыдмыны мöвпъясын.

**Велöдчысьлöн уджмог:** тöдмавны унджыктор И.А. Куратовлöн котыр йылысь, Чуклöм сиктлöн ин йылысь И.А. Куратов олöмын, тöдмасьны кывбуръясöн.

**Вермöмъяс.**

*Быд торъя мортлы лöсялана удж сикасъяс (Личностные УУД):*

-аддзыны да гöгöрвоны мичлун: ывлаысь, кылана шыясысь, йöз сёрниысь, лыддян небöгысь, а сiдзжö зiльны бурмöдны-мичмöдны ассьыс сёрнисö,сöвмöдны сёрнитан сямсö;

-кöсйыны унджык тöдны чужан му, чужан кыв йылысь, велöдны сiйöс пыдiджыка;

-небöг лыддьöм бöрын юксьыны аслас сьöлöмкылöмъясöн, ловруöн;

-кывны асьсö чужан му, чужан кыв радейтысь мортöн, пыдди пуктыны йöзкостса оланног, культура;

- вежöртöмöн, гöгöрвоöмöн сёрнитны да гижны, кывкутны ас вöчöм быд уджысь.

 *Тöдöмлун босьтiгöн öткодьтор вöчан да öтнога вöдитчан удж сикасъяс (Познавательные УУД):*

-быд ног отсавны вомгора да гижöда сёрни сöвмöмлы, уна сикас морттуй петкöдлöмлы;

-велöдны мöвпавны, мöвпалöмöн сёрнитны, висьтавны ассьыс мöвпъяс;

-кужны колана дырйи веськöдны, стöчмöдны ассьыс кывкöртöдъяссö.

*Уна предмет велöданноглы лöсялана уджъяс (Метапредметные УУД):*

-корьны да тöдчöдны уна сикас юöр да йитны уджмогкöд;

-велöдны уджавны текст вылын.

*Кыввор, сёрни, сёрни этш (Коммуникативные УУД):*

-артмöдны котырын удж путьмöм, ёртъясöс кывзыны кужöмлун, велöдны öтувъя кывкöртöд вöчны.

*Регулятивнöй удж сикасъяс (Регулятивные УУД):*

- велöдны пуктыны мог,

- велöдны велöдчыны асшöра уджавны текст вылын, вöчны бала удж вылö, лöсьöдавны тырмытöмторъяс и донъявны ас удж.

**Вöдитчантор**: мультимедиа проектор, фотояса презентация, И.А. Куратовлöн кывбуръяс.

Аннотация: Урöкбöрся мероприятие дасьтöма 8-11 класса велöдчысьяслы И.А. Куратовлысь олан туй да сылöн творчествоöн тöдмасьöм могысь. Сiйöс позьö нуöдны классын коми кыв кабинетын либö кыдз экскурсия ывла вылын. Тайö мероприятиеыс лöсьöдöма краеведческöй материал подув вылын, кодöс босьтöма школа музейысь, небöгъясысь: П.И. Сельков Чуклöм: вежаинъяс, ловъя нимъяс. Сыктывкар.2001 во; П.Сельков, С.Сажин Чухлом на Малой Визинге: родословные жителей, известные люди села. Сыктыкар. 2003 г; кабинетса стендъясысь. Медводз нуöдысь тöдмöдö Чоййыв грездлöн историяöн, сэсся водзö сёрнисö нуöдö Казьтылан пас да инъяс йылысь, кодъяс йитчöмаöсь И.А. Куратовлöн котыркöд. Водзö челядь лыддьöны кывбуръяс, юксьöны мöвпъясöн лыддьöм бöрын. Мероприятие помын нуöдсьö викторина. Викторина серти бöрйöны вермысьясöс.

Нуöдысь: Бур лун, дона челядь. Талун ми тöдмасям Чоййыв грездлöн историяöн.

Чоййыв грезд.

Чоййыв (Погост) грезд чужис 1850-öд вояс гöгöр. Летописецъяслöн гижöдъяс серти 1849-öд воö Чуклöмын вöлöма 3 cикт: Важ Чуклöм, Грезд да Кырув. Танi овлöмны 111 мужичöй да 119 нывбаба. Грезд сиктыс вöвлöма öнiя Чоййывлöн рытыввывса гöра ув дорас. Тайö öнiя чорыд веркöса асфальт туй кузя, Ягдорö кайигöн, Габö чой ув дорысь, кöнi вöлiны совхозлöн тупйöса гумла да складъяс. Сэки чой вевдорас, öнiя Чоййывлöн рытывладорас, вöвлöма 4 керка. Олысьяснас вöлöмны 2 вок Сажинъяс да 2 вок Лапшинъяс. Погост нимыс йитчöма вичкокöд. 1860-öд воö помалiсны вичко стрöитöм, а местасö, кöнi вöлöма вичко, шуисны Погостöн. 1868 воö вичкосö вежалiсны и сетiсны ним «Крестовоздвиженскöй». Вичко бердас öти крестьянскöй керкаын попыс да дякыс заводитiсны велöдны вичко тшöт вылас челядьсö. Чоййывсянь Кырув грездö лэччанiнсö торйöдiсны кладбище вылö, сэнi Чуклöмса олысьясöс дзеблывлöмны 1930-öд воöдз. 1904-öд воö поп керкаын воссьöма народнöй библиотека. Поп керка водзö садитлöмны нинпуяс. Найö и öнi на сулалöны библиотека водзын. 1918-öд воö восьтiсны сиктсöвет, юралысьнас вöлi Cажин Дула Алексеевич. 1929-öд воö заводитiсны котыртчавны колхозъяс. Погостын вöлi «Клевер» колхоз. 1932-öд воö Визинса МТС –ысь воис 5 трактор. Медводдза трактористнас вöлi Сажин Василий Васильевич. Муяс вылын вöдитлiсны сю, ид, шобдi, зöр, анькытш, шабдi. 1980-öд воясö Погост ним вежисны Чоййыв вылö. Тайö грездын эм пошта, сиктсöвет, Культура керка, челядь видзанiн, библиотека (небöг видзанiн), вичко, вузасянiн. Татшöм юöр ми лыддям стенд вылысь. Школа коридор стенмын öшалöны серпаса стендъяс. На вылын серпасалöма Чуклöмса грездъяс да гижöма неыджыд юöр быд грезд йылысь. П.И. Сельков Чуклöм: вежаинъяс, ловъя нимъяс. Сыктывкар.2001 во небöгын гижöма: «Вичколöн метрическöй книгаясын йöзлысь оланiнъяссö пасъялöма торъя нимъясöн. Артмö, мый вичкосö лöсьöдöма ыджыд нин шöр сиктö, гижöдъясö сiйöс пасйöма Погост нимöн. 1868-72 воясся вичко гижöдъяс серти Погостын овлöмны Сажинъяс, Лапшинъяс, Зиновьевъяс, Раевскийяс. Асьныс чуклöмсаяс шöр сиктсö шулöмны Вичкодорöн. 1912 воын сэнi вöлöма 54 овмöс, 1920 воын – 52 овмöс, 1925 воын – 49, олысьыс – 206 морт. Чинöмыс сыын, мый йöзыс кутiсны овмöдчавны мукöдлаö. Танi жö овлiсны вичкоын служитысьяс. Чуклöм гöра йылын –Грезд, мöд ногöн Чоййыв (вичко гижöдъясын Нагорная деревня). 1912 воын танi лыддьысьöма 8 овмöс, 1920 воын – 11 и 1925 воын – 9, олöмны 40 морт. Олысьясыс Сажинъяс, Лапшинъяс, Раевский да öти овмöсын Сельков». Нуöдысь петкöдлö презентация слайдъяс либö ывла вылын тöдмасьöны Чоййыв грездöн.

Нöшта тайö грездыс йитчöма Иван Алексеевич Куратовлöн олöмкöд. Крестовоздвиженскöй вичко водзын эм паметник Екатерина Ивановна Гориновалы, Иван Алексеевич Куратовлöн мамлы, да сиктса йöзлы, кодъясöс дзеблöмны вичко дорö. Екатерина Ивановна олiс бöръя вояснас Антонина ныв дорас. Казьтылан пас вöлi сувтöдöма 1999 воö Крестовоздвиженскöй вичко дорö Екатерина Ивановналöн чужöмсянь 200 во тыригкежлö.

Водзö сёрнисö позьö нуöдны Казьтылан пас дорын либö школаын кабинетын И.А. Куратовлы сиöм стенд дорын.

Нуöдысь петкöдлö И.А. Куратовлысь ортсыса серпас и юасьö челядьлысь И.А. Куратовлöн олан туй йылысь. Челядь висьтасьöны, юксьöны тöдöмторъясöн. Танi позьö и кывзыны челядьöн дасьтöм юöр. 1-2 морт висьталöны И.А. Куратовлысь олан туй, позьö петкöдлöны презентация. Водзö нуöдысь висьтасьö Екатерина Ивановна йылысь, Антонина ныв семья йылысь.

Нуöдысь: Иван Алексеевич Куратовлöн мамыс, Екатерина Ивановна Горинова, чужис 1799-öд воö Кебра сиктын крестьянин семьяын. Батьсö шуисны Иван Афанасьевич Горинов. Ciйö водз кувсис, 11 арöссянь нывка олiс мамыскöд да куим ичöтджык воккöд: Козьмакöд, Арсенийкöд да Николайкöд. Кор Екатериналы тыри 20 арöс, сiйö петiс верöс сайö Алексей Петрович Куратов сайö. Сiйö вöлi Кебра сиктысь жö, служитiс Спасскöй вичкоын пöнöмарöн. 25 во олiсны öтлаын. Кор Екатерина Ивановналы тыри 46 арöс, коли дöваöн. Сiйö став вын пуктiс, мед велöдны да быдтыны челядьсö. Иван Алексеевич Куратов вöлi öкмысöд кагаöн. Öта-мöд бöрсяыс Вологдаса духовнöй семинарияö мунöны велöдчыны Василий, Гавриил, Афанасий, Вонифатий. 1850 вося гожöмын Екатерина Ивановна нуöдö велöдчыны Ваня писö Яренск карса духовнöй училищеö. Кебраас керка бöрся видзöдны кольöны Антонина да Татьяна нывъяслöн котыръяс. 1854 воö Вологдаса духовнöй семинария помалöм бöрын Межадорö Введения во храм Пресвятой Богородицы вичкоö священикöн локтö уджавны Афанасий Куратов, Екатерина Ивановналöн нёльöд пиыс. Сiйö вайö Кебраысь мамсö. Афанасий семьяын Екатерина Ивановна олic 17 во, служитic вичко бердын (вöлi просвирня), пöжалic просфора, отсалiс быдтыны Афанасийлысь челядьсö. 1872 восянь Екатерина Ивановна олö Чуклöм сиктын Антонина ныв дорас. Танi священикöн уджалic Антониналöн верöсыс – Константин Васильевич Попов. Сiйö чужис 1824 воö Визин сиктын, вöлi Визинса Троицкöй вичкоса дяклöн, Василий Елисеевич Поповлöн, пиöн. 1871 воö йирым (октябр) 22 –öд лунö лоис священикöн Крестовоздвиженскöй вичкоын. Вуджöдicны ciйöс татчö Яренск карысь. Кувсис Екатерина Ивановна 1874 воö юль 11-öд лунö. Сылы вöлi 75 арöс. Дзебисны ciйöс вичко йöрö (тайö местаын öнi сулалö Казьтылан пас), бöрынджык орччöн дзебисны Антонина нывсö, Константин зятьсö. Крестовоздвиженскöй пу вичко колис öнiя кадöдз. Вичко служитысьяслöн олан керка колис жö, сэнi öнi библиотека. А небöг видзанiн водзын сулалöны священикъясöн садитöм нинпуяс.

Антонина Алексеевна Куратова чужис тöвшöр (январ) 19 лунö 1824 воö, кувсис моз (август) 3 лунö, Константин Васильевич Попов кувсис öшым (декабр) 1 –öд лунö 1881 воö. Налöн вöлi 6 челядь.

Нуöдысь: Быд гижысьлöн бать-мам йылысь тема, чужан керка йылысь тема лоö сюрöсаöн. И.А. Куратовлöн мам йылысь кыбуръяс зэв ёна вöрзьöдöны сьöлöмтö.

Велöдчысь лыддьö кывбур.

Кор ме вöлi кык арöса,

Меддона мем вöлic мам;

Кор ме лои кызь арöса,

Пыр мем медся дона мам.

Велöдысь индö меддона да медся дона кывъяс вылö. Мам дiнö муслунсö, пыдди пуктöмсö петкöдлöма мед кывводз да медся кывтор отсöгöн. Меддона кыв да медся дона петкöдлöма кывбердлöн медвылыс тшупöд формаын. Нöшта велöдчысьяс лыддьöны и мукöд кывбур «Коми кыв», «Пасъяс синтöмлöн» и с.в. Кывбуръяс лыддьöм бöрын мероприятие помасьö викторина юалöмъяс вылö вочавидзöмъясöн.